Laerskoolkind verdrink tydens uitstappieArgieffoto bloot ter illustrasie. (Foto; Unsplash) ’n Gr. 6 -leerder aan ’n laerskool in Winterveld, noord van Pretoria, het Vrydag tydens ’n skooluitstappie in ’n swembad verdrink. Die Gautengse departement van onderwys het dié tragiese nuus Maandag bekend gemaak. Volgens die departement is die jong seun – ’n leerder aan die Refalotse Primary School – Vrydag bewusteloos in die water gevind nadat sy medeleerders alarm gemaak het. Onderwysers en ouers het die seun dadelik uit die water gebring en noodhulp op hom toegepas. Hy is egter later met paramedici se aankoms op die toneel dood verklaar. “Volgens inligting tot ons beskikking het graad 6-leerders, vergesel deur onderwysers en sommige ouers, Vrydagoggend na ’n oord gereis vir ’n skooluitstappie. Die leerders het met hul aankoms by die oord byeengekom vir ’n formele seremonie en daarna middagete geëet,” sê die departement. Die leerders het ná middagete hul swemklere aangetrek en in die oord se swembaddens onder die toesig van onderwysers en ouers gaan baljaar. Dit is hier waar die jong seun later bewusteloos in die water gevind is. Die polisie ondersoek tans die omstandighede rakende die leerder se dood. Die Gautengse LUR vir onderwys, Matome Chiloane, sal die skool Dinsdag besoek. “Ons is diep hartseer oor die skielike heengaan van een van ons leerders. Ons betuig ons innige meegevoel met die leerder se familie en die skoolgemeenskap,” sê die LUR.